## La Generalitat ultima la posada en marxa de dos línies provisionals d’ITV a Torrent

*** La consellera d’Innovació, Indústria, Comerç i Turisme anuncia esta mesura mentres es construïx l’estació definitiva, una de les més grans de la província de València
* Està previst que les noves instal·lacions inicien l’activitat en el mes de gener, en el Polígon Industrial Mas del Jutge**

La consellera d’Innovació, Indústria, Comerç i Turisme, Marián Cano, en la seua condició de presidenta de SITVAL, ha anunciat la posada en marxa de dos línies provisionals d’ITV a Torrent.

Estes instal·lacions se situaran en el Polígon Industrial Mas del Jutge, en una parcel·la adjacent a la destinada a albergar l’estació fixa que es construirà en la localitat. Concretament, en la parcel·la de propietat municipal de 6.965,83 metres quadrats situada en el carrer Paret Decantada 13, del sector 1.

La nova estació provisional comptarà amb una carpa en la qual s’habilitaran dos línies d’inspecció. Estes línies s’empraran només per a inspeccions periòdiques de turismes i motos i únicament amb cita prèvia. Allí treballaran 16 inspectors, un cap de línia i un director, amb una previsió que es puguen atendre 40.000 inspeccions a l’any.

La previsió és que durant el mes de juliol s’executen les obres de condicionament dels terrenys i el tancament perimetral, així com la construcció de les soleres de formigó.

A partir de setembre es procedirà al muntatge de carpes i les rampes amb maquisoleres, els mòduls d’oficines i els servicis públics. En octubre s’executarà el muntatge de les instal·lacions, els equips i els programes informàtics, les alarmes i els sistemes de videovigilància.

En novembre tindrà lloc la legalització d’instal·lacions i les sol·licituds d’autoritzacions administratives de l’estació ITV, l’avaluació de riscos laborals, la instal·lació de senyalització informativa i la de prevenció. En desembre, finalment, es faran les auditories necessàries de l’ENAC i de la Direcció General d’Indústria.

Les previsions oficials establixen que l’estació mòbil de la ITV de Torrent entre en funcionament el pròxim mes de gener de 2026.

**L’estació més gran de la província de València**

En abril del 2024, la consellera d’Innovació, Indústria, Comerç i Turisme, Marián Cano, en la seua condició de presidenta de SITVAL, i l’alcaldessa de Torrent, Amparo Folgado, van firmar un protocol d’intencions per a construir una nova estació d’ITV en este municipi.

La nova estació de la ITV a Torrent substituirà la de Riba-roja de Túria i serà la més gran de la província de València, amb una previsió de més de 100.000 inspeccions anuals.

El document firmat va establir que el consistori es comprometia a tramitar la modificació del Pla general d’ordenació urbana (PGOU) per a posar a la disposició de l’empresa pública una parcel·la de terreny en la qual SITVAL poguera construir i posar en funcionament la nova estació per a la inspecció tècnica de vehicles.

Fecha: 13/07/2025